Okresná prokuratúra Piešťany 
Vážska 28, 921 01 Piešťany 	

Sp. zn. : 2 Pv 1059/09/2204	Piešťany, 27.1.2014
EEČ : 2-18-19-2014

U Z N E S E N I E

Trestná vec:	neznámy páchateľ
Prečin:	Podvod podľa § 221 odsek 1, odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Piešťany
Podľa § 215 odsek 2 písmeno c Trestného poriadku zastavujem trestné stíhanie.
neznámy páchateľ dňa 25. apríla 2008 vystupoval v mene spoločnosti XXXXX, spoločnosť s ručením obmedzeným, so sídlom XXXXX, IČO: XXXXX a prevzal na odbernom mieste XXXXX, spoločnosť s ručením obmedzeným, na UXXXXX, XXXXX, XXXXX na základe objednávky číslo XXXXX zo dňa 18. apríla 2008 a na základe faktúry číslo XXXXX zo dňa 25. apríla 2008 tovar, a to trubky typu Ruzcie 25 v množstve 5.430 kusov a trubky typu Rurzpoz 50 v množstve 2.634 kusov v celkovej hodnote 26.388,50,-€ (794.980,- Sk), ktorý faktúra bola splatná dňa 25. mája 2008, pod zámienkou riadnej úhrady, ale túto faktúru uhradil len čiastočne, a to dňa 25. apríla 2008 v sume 6.638,78,-€ (200.000,-Sk) a zvyšnú sumu 19.749,72,-€ (594.980,06,-Sk) doposiaľ neuhradil, čím takto spôsobil škodu pre samostatne zárobkovo činnú osobu XXXXX – XXXXX, XXXXX, IČO: XXXXX vo výške 19.794,72,-€ (594.980,06,-Sk),

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
Uznesením vyšetrovateľa Okresného riaditeľstva PZ v Trnave, Odboru kriminálnej polície XXXXX (ďalej len „policajt“) pod číslom konania XXXXX  zo dňa 18.12.2009 bolo začaté trestné stíhanie pre prečin podvodu podľa  § 221 ods. 1, ods. 2 Trestného zákona na skutkovom základe uvedenom v predmetnom uznesení.

Následne policajt uznesením zo dňa 31.08.2010 v zmysle § 228 odsek 1 Trestného poriadku trestné stíhanie prerušil, nakoľko sa nepodarilo zistiť skutočnosti oprávňujúce vykonať trestné stíhanie voči určitej osobe.

Rozhodnutím Okresnej prokuratúry Piešťany zo dňa 23.11.2010 bolo trestné oznámenie odovzdané Okresnému štátnemu zastupiteľstvu v Uherskom Hradišti, Česká republika a to s poukazom na článok 21 odsek 1 Európskeho dohovoru o vzájomnej pomoci v trestných veciach dojednaného dňa 20. apríla 1959 v Štrasburgu, článok 6 odsek 1 Dohovoru o vzájomnej pomoci v trestných veciach medzi členskými štátmi Európskej únie vypracovaného Radou v súlade s článkom  34 Zmluvy o Európskej únii zo dňa 29. mája 2000 a článok 28 odsek 2 Zmluvy medzi Slovenskou republikou a Českou republikou o právnej pomoci poskytovanej justičnými orgánmi a úprave niektorých právnych vzťahov v občianskych a trestných veciach, podpísanej dňa 19. októbra 1992 v Prahe.

Krajské štátne zastupiteľstvo v Brne rozhodnutím pod číslom konania XXXXX zo dňa 27. 12.2010 prevzalo vyššie uvedenú trestnú vec.

Rozsudkom Krajského súdu v Brne, pobočka Zlín, Česká republika pod číslom konania XXXXX zo dňa 06.03.2013 bol XXXXX, nar. XXXXX v XXXXX, bytom XXXXX, XXXXX uznaný za vinného zo spáchania pokračujúceho zvlášť závažného zločinu podvodu podľa § 209 ods. 1, ods. 3 Trestného zákonníku Českej republiky okrem iného na tom skutkovom základe, že 
objednávky č. XXXXX zo dňa 18.04.2008 odobral dňa 25.04.2008 od slovenského podnikateľa XXXXX, podnikajúceho pod obchodným menom  XXXXX - XXXXX, IČ: XXXXX, XXXXX, XXXXX, Slovenská republika, hutní materiál - trubky, avšak z faktúry č. XXXXX na čiastku 794.980,- Sk (t.j. 642.121 Kč), vystavenej dňa 25.04.2008 a splatnej 25.05.2008 uhradil iba pri prevzatí tovaru čiastku vo výške 200.000,- Sk, ktorej úhradou bolo dodanie tovaru podmienené, zostávajúcu časť cez urgenciu neuhradil, čím XXXXX spôsobil škodu vo výške 594.980,- Sk (t.j. 480.577,- Kč),
za čo mu bol uložený podľa § 209 ods. 5  Trestného zákonníku, § 43 ods. 2  Trestného zákonníku, § 45 ods. 1  Trestného zákonníku Českej republiky súhrnný spoločný trest vo výmere 6 rokov. Pre výkon uloženého trestu bol v zmysle § 56 ods. 2 písm. c) Trestného zákonníku Českej republiky zaradený do väznice s ostrahou.

Súčasne bol zrušený výrok o treste z rozsudku Okresného súdu v Uherskom Hradišti zo dňa 24.06.2010, sp. zn. XXXXX ako i všetky ďalšie rozhodnutia na tento výrok obsahovo nadväzujúce, pokiaľ vzhľadom na zmenu, k nej došlo zrušením stratili podklad. Zároveň mu bol uložený podľa § 73 ods. 1, ods. 3 Trestného zákonníka Českej republiky trest zákazu činnosti viesť všetky motorové vozidlá na dobu 2 roky a zákaz činnosti spočívajúci v zákaze výkonu funkcií v štatutárnych orgánoch, obchodných spoločnostiach a družstvách na dobu 6 rokov. Obžalovanému bola uložená povinnosť podľa § 228 ods. 1 Trestného poriadku Českej republiky zaplatiť náhradu škody tam uvedeným spoločnostiam s tým, že ďalšia, tam uvedená spoločnosť, bola s nárokom na náhradu škody v zmysle § 229 ods. 1 Trestného poriadku Českej republiky odkázaná na občianske súdne konanie.  

Rozhodnutie Krajského súdu v Brne, pobočka Zlín pod číslom konania XXXXX zo dňa 06.03.2013 nadobudlo právoplatnosť dňa 06.08.2013.

Podľa článku 21 odsek 2 Európskeho dohovoru o vzájomnej pomoci v trestných veciach, podpísaného dňa 20.04.1959 v Štrasburgu, ktorého signatárom bola i Česká a Slovenská Federatívna republika, bude dožiadaná strana informovať dožadujúcu stranu o všetkých opatreniach, ktoré sa na základe takého oznámenia uskutočnili a zašle jej odpis rozhodnutia, ktoré bolo vydané.

Podľa článku 28 odseku 7 zmluvy, ktorá bola podpísaná dňa 29.10.1992 v Prahe medzi Slovenskou republikou a Českou republikou o právnej pomoci, poskytovanej justičnými orgánmi a úprave niektorých právnych vzťahov v občianskych a trestných veciach, zmluvné strany sa vzájomne bezodkladne informujú o konečných a právoplatných rozhodnutiach, vydaných ich justičnými orgánmi v trestných veciach proti štátnym občanom druhej zmluvnej strany. Na žiadosť si zašlú odpis takéhoto rozhodnutia.

Vzhľadom na to, že uvedená medzinárodná zmluva medzi Slovenskou republikou a Českou republikou o právnej pomoci, poskytovanej justičnými orgánmi a úprav niektorých vzťahov v občianskych a trestných veciach, bola v Zbierke zákonov publikovaná pod číslom 193/1993 Z. z. ako Oznámenie Ministerstva zahraničných vecí, je Slovenská republika uvedenou zmluvou viazaná.

V uvedenej trestnej veci bolo po odovzdaní trestného oznámenia  do Českej republiky rozsudkom príslušného českého súdu právoplatne rozhodnuté o vine a treste obžalovaného XXXXX okrem iného pre skutok, pre ktorý bolo vedené trestné stíhanie na Okresnom riaditeľstve PZ v Trnave, Odbore kriminálnej polície Piešťany pod číslom konania XXXXX pre prečin podvodu podľa § 221 ods. 1, ods. 2 Trestného zákona. Rozhodnutie cudzozemského súdu možno s ohľadom na výšku uloženého trestu považovať za dostačujúce.

Z tohto dôvodu bolo potrebné rozhodnúť podľa § 228 odsek 5 Trestného poriadku o pokračovaní v trestnom stíhaní a zároveň podľa § 215 odsek 2 písmeno b) Trestného poriadku o jeho zastavení, nakoľko o skutku obvineného bolo už právoplatne rozhodnuté cudzozemským súdom a toto rozhodnutie možno považovať za dostačujúce.

Vzhľadom na uvedené som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Michal Mašán
prokurátor